section_heading: Obrazovanje
paragraph_text: Juraj Škarpa je počeo kao izučeni drvodjelja. Osim zanatskih zadataka, već od malih nogu privlačila ga je skulptura, napose oblikovanje životinjskih i ljudskih figura. Tijekom službe u ratnoj mornarici izrađuje naivističku, ali vrlo efektnu drvenu skulpturu sv. Jurja, koja je privukla pozornost austrijskog ministra Leona Rittera von Bilinskog, koji se slučajno zatekao na brodu Split na kojem je Škarpa službovao. On je mladom Škarpi savjetovao da se upiše na umjetničku školu u Splitu, a isto to mu je kasnije, u svojem novinskom tekstu javno savjetovao i sam Emanuel Vidović. Škarpa prihvaća izazov i tu dvogodišnju umjetničku školu, koju je zajedno s Franom Cotom (s kojim je 1924. sudjelovao na Olimpijskim igrama) pohađao u Peruzzijevoj klasi, završava 5. srpnja 1913. Već prije dovršetka Škarpina naukovanja iz Beča u Split 1912. dolazi referent ministarstva prosvjete Müller, koji uz posredovanje zastupnika u carevinskom vijeću Starograđanina Jurja Bjankinija, Škarpi nudi nastavak studija u Beču, što mladi umjetnik oduševljeno prihvaća.